U-I-63/94
Datum: 1994-05-12T00:00:00.000+02:00
ecli: ECLI:SI:USRS:1994:U.I.63.94
vrsta: zakon
zadeva: ocena ustavnosti in zakonitosti predpisov in drugih splošnih aktov
objavljeno: OdlUS III, 49 | 12.05.1994
dokument: US17077
akt: Zakon o državljanstvu Republike Slovenije (Ur. list RS, št. 1/91- I, 30/91-I, 38/92 in 61/92) (ZDRS), 2. in 5. tč. 1. odst. 10. čl.
Zakon o tujcih (Ur. list RS, št. 1/91-I) (ZTuj), 1. in 81. čl.
resitev: zavrnitev
izrek: Pobuda za začetek postopka za oceno ustavnosti izpodbijanih določb zakonov se zavrne.
stavek: Če pobudnik v ponovni pobudi za oceno ustavnosti istega zakona ne navede novih razlogov, ki bi narekovali njen sprejem, jo Ustavno sodišče zavrne kot očitno neutemeljeno.
odlocitev: sklep
geslo: Pomanjkanje novih razlogov, ki bi narekovali sprejem ponovne pobude.
podlaga: Zakon o Ustavnem sodišču RS (ZUstS), 1. odst. 21. čl. in 26. čl.
vlagatelj: Vojislav Tomić, Ljubljana
datum_vloge: 1994-04-05T22:00:00.000Z
datum_odlocitve: 1994-05-11T22:00:00.000Z

# U-I-63/94

12/5-1994

## S K L E P

Ustavno sodišče je na seji dne 12/5-1994 obravnavalo pobudo Vojislava Tomića iz Ljubljane in

s k l e n i l o:

Pobuda za začetek postopka za oceno ustavnosti 2. in 5. točke prvega odstavka 10. člena Zakona o državljanstvu Republike Slovenije (Uradni list RS, št. 1/91-I, 30/91-I, 38/92 in 61/92) in 1. in 81. člena Zakona o tujcih (Uradni list RS, št. 1/91-I) se zavrne.

### O b r a z l o ž i t e v

Pobudnik meni, da določbi 2. točke prvega odstavka 10. člena Zakona o državljanstvu, ki zahteva od prosilcev za pridobitev državljanstva z naturalizacijo, da tudi izkažejo odpust iz dosedanjega državljanstva, in 5. točke prvega odstavka istega člena, ki zahteva, da prosilec obvlada slovenski jezik v taki meri, da se lahko sporazumeva z okoljem, ovirata uresničevanje človekovih pravic in temeljnih svoboščin, zlasti glede na 14. in 15. člen Ustave. Po njegovem mnenju nihče ne more odvzemati človekovih pravic zaradi jezika in tudi ne zaradi tega, ker ni izkazan odpust iz dosedanjega državljanstva. Glede 1. člena Zakona o tujcih, ki določa, da je tujec po tem zakonu vsakdo, ki ni državljan Republike Slovenije, meni, da se ne bi smel nanašati na pripadnike drugih narodov in narodnosti bivše Jugoslavije, ki že dalj časa živijo v Sloveniji kot nekdanji državljani skupne domovine Jugoslavije. Prav tako se po njegovem mnenju Zakon o tujcih ne bi smel nanašati na tiste, ki zaprosijo za pridobitev slovenskega državljanstva z naturalizacijo, kar pa da preprečujeta določbi njegovega 81. člena.

Ustavno sodišče je že obravnavalo pobudnikove pobude z istimi predlogi. Pobudi za oceno ustavnosti in zakonitosti 2. in 5. točke prvega odstavka 10. člena Zakona o državljanstvu Republike Slovenije je obravnavalo na sejah 18/11-1993 in 17/3-1994 in v obeh primerih sklenilo, da zaradi neutemeljenosti pobude ne sprejme. Pobudo za oceno ustavnosti 1. in 81. člena Zakona o tujcih je Ustavno sodišče obravnavalo na seji 17/3-1994 in prav tako sklenilo, da je zaradi neutemeljenosti ne sprejme. Pobudnik v ponovni pobudi, o kateri je odločeno v izreku tega sklepa, ni navedel novih razlogov, ki bi zahtevali dodatno obrazložitev zavrnitve. Ustavno sodišče je zato pobudo kot očitno neutemeljeno zavrnilo.

Del pobudnikovih navedb se, enako kot v prejšnjih pobudah, nanaša na posamezne postopke, v katerih uveljavlja svoje pravice in pravne interese ali pa se čuti zaradi vodenja teh postopkov prizadetega. Ustavno sodišče za to ni pristojno, saj ne more posegati v postopke odločanja o posameznikovih pravicah in pravnih interesih s posamičnimi akti, razen v postopku odločanja o ustavni pritožbi, vendar tudi v tem primeru le, če so kršene človekove pravice in temeljne svoboščine in šele potem, ko je izčrpano pravno varstvo.

Ustavno sodišče je sprejelo ta sklep na podlagi prvega odstavka 21. člena in na podlagi 26. člena Zakona o Ustavnem sodišču (Uradni list RS, št.15/94) na seji v naslednji sestavi: predsednik dr. Tone Jerovšek in sodniki mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.

P r e d s e d n i k

dr. Tone Jerovšek